ORI โกยยอดขายงาน “มหกรรมบ้านและคอนโด” 4 วัน 650 ล้าน! จ่อบุก “พารากอน” ธ.ค.นี้
ORI ออกบูธมหกรรมบ้านและคอนโด 4 วัน โกยยอดขายระดับ New High 650 ล้าน เตรียมบุกสยามพารากอนจัดอีเวนท์ใหญ่ กระตุ้นการเข้าถึงผู้บริโภค กลาง ธ.ค.นี้
ORI ออกบูธมหกรรมบ้านและคอนโด 4 วัน โกยยอดขายระดับ New High 650 ล้าน เตรียมบุกสยามพารากอนจัดอีเวนท์ใหญ่ กระตุ้นการเข้าถึงผู้บริโภค กลาง ธ.ค.นี้
31 ต.ค. 2565

นายอภิสิทธิ์ สุนทรชูเกียรติ ประธานเจ้าหน้าที่บริหาร บริษัท ออริจิ้น คอนโดมิเนียม จำกัด ในเครือบริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร เปิดเผยว่า จากการเข้าร่วมออกบูธงานมหกรรมบ้านและคอนโดครั้งที่ 42 ณ​ ศูนย์การประชุมแห่งชาติสิริกิติ์ เมื่อวันที่ 27-30 ต.ค.ที่ผ่านมา บริษัทสามารถทำยอดขายบ้านและคอนโดมิเนียมรวมกันได้มากกว่า 120 ยูนิต คิดเป็นยอดขายรวมประมาณ 650 ล้านบาท ถือเป็นยอดขายที่สูงที่สุดของบริษัท (New High) นับตั้งแต่เคยเข้าร่วมมหกรรมบ้านและคอนโด และเป็นยอดขายที่คึกคักที่สุดของการออกบูธระยะเวลา 4 วัน
ทั้งนี้ยอดขายดังกล่าวกระจายตัวอยู่ในบ้านและคอนโดมิเนียมทุกเซ็กเมนท์ โดยกลุ่มคอนโดมิเนียมเพื่อการอยู่อาศัยได้รับกระแสตอบรับทั้งในกลุ่มคอนโดระดับ Entry Level ราคาประมาณ 50,000-90,000 บาทต่อ ตร.ม. ระดับ Mid-end ถึง High-end ราคาไม่เกิน 200,000 บาทต่อ ตร.ม. ระดับลักชัวรี ราคามากกว่า 200,000 บาทต่อ ตร.ม. ขณะเดียวกัน กลุ่มคอนโดมิเนียมเพื่อการลงทุน (Investment Property) ก็ได้รับความสนใจจากนักลงทุนอย่างต่อเนื่อง
โดยเบื้องต้นบริษัทประเมินว่ามีหลากหลายปัจจัยที่ส่งผลให้ออริจิ้น สามารถทำสถิติยอดขาย New High ในครั้งนี้ ได้แก่ 1.การกลับมาจัดงานมหกรรมบ้านและคอนโดมิเนียมครั้งแรกในรอบ 3 ปี และการฟื้นตัวด้านกำลังซื้อของผู้บริโภค, 2.การมีสินค้าหลากหลายเซ็กเมนท์ หลากหลายทำเล ครอบคลุมทั้งในกรุงเทพฯ ปริมณฑล และเขตพัฒนาพิเศษภาคตะวันออก (EEC), 3.ฟังก์ชั่นและดีไซน์ของสินค้าตอบโจทย์ไลฟ์สไตล์การใช้ชีวิตของคนยุคใหม่ และ 4.การทำโปรโมชั่นที่ดีและโดนใจทั้งการจับมือกับพันธมิตรธนาคารให้ผู้บริโภคสามารถผ่อน 0% ได้นาน 2 ปี และสิทธิ์ลุ้นโชครับแพ็คเกจท่องเที่ยวประเทศญี่ปุ่น
อย่างไรก็ดีสถานการณ์ตลาดอสังหาริมทรัพย์ในช่วงไตรมาส 4/2565 จะเป็นช่วงที่มีความคึกคักมากที่สุดของปีนี้ และคึกคักมากที่สุดในรอบหลายปี จากหลากหลายปัจจัยทั้งบรรยากาศการจับจ่ายใช้สอยที่กลับเข้าสู่สภาวะปกติ ความคืบหน้าของการพัฒนาโครงสร้างพื้นฐาน โดยเฉพาะรถไฟฟ้าสายสีเหลืองและสายสีชมพูที่มีกำหนดจะเปิดให้บริการในปีหน้า
ทั้งนี้บริษัทเตรียมจัดงานอีเวนท์และการตลาดอย่างต่อเนื่อง เพื่อกระตุ้นโอกาสการเข้าถึงผู้บริโภค ตอกย้ำฐานะผู้นำในธุรกิจพัฒนาอสังหาริมทรัพย์ รวมถึงสถานะเจ้าตลาดคอนโดมิเนียมที่เปิดตัวโครงการใหม่มากที่สุดในปีนี้ โดยในช่วงกลางเดือน ธ.ค.นี้ บริษัทจะจัดงานอีเวนท์ใหญ่แห่งปี ณ ใจกลางศูนย์การค้าสยามพารากอน